86-jarige wreed vermoor in LimpopoArgieffoto Niemand is nog in hegtenis geneem in verband met die wrede moord van ŉ 86-jarige man Woensdagoggend in Rotterdam, Limpopo, nie. “Lede van die gemeenskap het die bejaarde Hlongolwane Jack Mkanza beskuldig van die moord en verkragting van ŉ vrou in die gebied,” het brig. Hangwani Mulaudzi, woordvoerder van die polisie, in ŉ verklaring gesê. Die vrou is verlede week in die gebied verkrag en verwurg. “Die gemeenskap het Woensdagoggend Mkanza gestenig, ŉ buiteband om sy nek geplaas en hom aan die brand gesteek,” het Mulaudzi bygevoeg. Die verdagtes het van die toneel gevlug. Genl.maj. Berning Ntlemeza, waarnemende provinsiale polisiekommissaris, het ŉ spesiale taakspan op die been gebring om die voorval te ondersoek. Hy het die voorval ten sterkste veroordeel.